NEUVOSTON ASETUS (EY) N:o 788/96,

annettu 22 päivänä huhtikuuta 1996,

jäsenvaltioiden vesiviljelytuotantoa koskevien tilastojen toimittamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon (1),

sekä katsoo, että

vesiviljely on kalatalouden nopeasti kehittyvä ala, joka voi täydentää perinteisen kalastuksen rajallista tarjontaa,

vesiviljelytuotantoa on seurattava ja tarvittaessa valvottava tyydyttävien kaupanpitoedellytysten varmistamiseksi,

vesiviljelyn vaikutuksista alueelliseen kehitykseen ja ympäristöön on seurauksena lisääntyvä tilastojen tarve tämän alan kehityksen valvomiseksi,

yhteisön kalataloutta koskevan rakennepolitiikan täytäntöönpano edellyttää myös tilastoja vesiviljelyalan tuotannosta,

ehdotetun toiminnan tavoitteet voidaan saavuttaa ainoastaan sellaisen yhteisön säädöksen perusteella, jossa komissiolle annetaan lupa koordinoida tarpeellista tilastotietojen yhdenmukaistamista yhteisön tasolla, kun taas jäsenvaltiot ensisijaisesti vastaavat vesiviljelytuotantoa koskevien tilastotietojen keräämisestä ja kyseisten tilastojen luotettavuuden parantamiseen ja seuraamiseen tarvittavasta infrastruktuurista, ja

nykyisten kansallisten ja kansainvälisten velvoitteiden täyttämiseksi laadittujen, jo olemassa olevien kansallisten tilastojen avulla kehitetty erityinen vesiviljelytuotantoa koskevien olennaisten yhteisön tilastojen laatimismenetelmä edellyttää komission ja jäsenvaltioiden erittäin tiivistä yhteistyötä, erityisesti päätöksellä 72/279/ETY (2) perustetussa pysyvässä maataloustilastokomiteassa,

ON ANTANUT TÄMÄN ASETUKSEN:

1 artikla

Yleiset säännökset

Jäsenvaltiot toimittavat vuosittain komissiolle tilastot niiden kaikilla vesillä tapahtuvasta vesiviljelytuotannosta.

2 artikla

Tietojen toimittaminen

Jäsenvaltiot toimittavat komissiolle 1 artiklassa tarkoitetut tiedot tämän asetuksen liitteessä I määritellyssä muodossa sen kalenterivuoden päättymistä seuraavien yhdeksän kuukauden kuluessa, johon tiedot viittaavat, myös jäsenvaltioiden tilastosalaisuutta koskevan kansallisen lainsäädännön tai käytännön mukaisesti salaiseksi julistamia tietoja salassa pidettävien tilastotietojen luovuttamisesta Euroopan yhteisöjen tilastotoimistolle (Eurostatille) 11 päivänä kesäkuuta 1990 annetun neuvoston asetuksen (Euratom, ETY) N:o 1588/90 (3) mukaisesti.

Tiedot voidaan toimittaa magneettinauhalla tai muussa kuin liitteessä I määritellyssä muodossa, kun jäsenvaltiot ja komissio (Eurostat) ovat sopineet kyseisten toimitusten muodosta.

Komissio (Eurostat) antaa jäsenvaltioiden käyttöön tämän asetuksen mukaisesti toimitetut tiedot edellyttäen, että tilastosalaisuuden säilyttämiseksi tarvittavat toimenpiteet toteutetaan.

3 artikla

Määritelmät

Tietoja toimitettaessa käytettävät määritelmät ovat liitteessä II. Jos kansalliset käytännöt tai hallinnolliset menettelyt eivät salli näiden määritelmien tiukkaa noudattamista, jäsenvaltion on ilmoitettava komissiolle (Eurostatille) käytetyt määritelmät.

4 artikla

Tietojen kerääminen

Jäsenvaltio voi käyttää otantatutkimuksia tai muita sopivia lähteitä vesiviljelytuotannon olennaisimpia tuotteita koskevien tietojen tuottamisessa; muut tuotteet voidaan arvioida.

Jäsenvaltio, jonka kokonaisvuosituotanto on alle 1 000 tonnia, voi toimittaa arviot koko tuotannon osalta.

Jokaisen jäsenvaltion on yksilöitävä liitteessä III luetellut lajit. Sellainen yksittäisten lajien tuotanto, joka ei ylitä 1 000:ta tonnia eikä painoltaan kymmentä prosenttia kokonaistuotannosta, voidaan arvioida, ja tiedot voidaan koota yhteen.

5 artikla

Siirtymäkausi ja poikkeukset

1. Jos jäsenvaltio ei kykene täyttämään tämän asetuksen vaatimuksia, komissio voi asettaa enintään kolmen vuoden pituisen siirtymäkauden tämän asetuksen voimaantulosta lukien, jonka aikana tällä asetuksella säädetty ohjelma on toteutettava.

Siirtymäkautena voidaan myöntää väliaikaisia poikkeuksia, joilla vapautetaan jäsenvaltio tämän asetuksen soveltamisesta. Komissio ilmoittaa kaikille jäsenvaltioille tällaisten poikkeusten yksityiskohdat.

2. Jos vesiviljelyteollisuuden tietyn alan mukaanottaminen aiheuttaa kansallisille viranomaisille suhteettoman suuria vaikeuksia alan merkitykseen verrattuna, 7 artiklassa säädettyä menettelyä noudattaen voidaan myöntää poikkeus, jonka mukaan jäsenvaltion ei tarvitse sisällyttää toimitettaviin kansallisiin tietoihin kyseistä alaa koskevia tietoja.

3. Poikkeukset, jotka myönnetään 2 kohdan nojalla, ovat voimassa enintään kolme vuotta, mutta niiden voimassaoloa voidaan jatkaa kolmen vuoden lisäjaksoilla. Jättäessään pidennyspyynnön jäsenvaltion on toimitettava komissiolle otantatutkimuksen tulokset, joista ilmenevät tämän asetuksen soveltamisessa esiintyneet vaikeudet. Pyyntöön sovelletaan sitten 7 artiklassa säädettyä menettelyä.

6 artikla

Komitea

Komissio säätää tämän asetuksen täytäntöönpanoa koskevista toimenpiteistä sekä muutoksista liitteessä I olevaan tietojen toimittamismuotoon, liitteessä II olevista määritelmistä ja liitteessä III olevasta lajiluettelosta kuultuaan pysyvää maatalouskomiteaa 7 artiklassa määrättyä menettelyä noudattaen.

7 artikla

Menettely

1. Silloin, kun viitataan tässä artiklassa säädettyyn menettelyyn, pysyvän maataloustilastokomitean (jäljempänä `komitea`) puheenjohtaja saattaa asian kyseisen komitean käsiteltäväksi joko omasta aloitteestaan tai jäsenvaltion edustajan pyynnöstä.

2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiirellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komitean ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen.

3. Komissio päättää toimenpiteistä, joita sovelletaan välittömästi. Jos toimenpiteet eivät kuitenkaan ole komitean lausunnon mukaisia, komissio ilmoittaa niistä viipymättä neuvostolle. Siinä tapauksessa

- komissio lykkää päättämiensä toimenpiteiden soveltamista kahdeksi kuukaudeksi ilmoituksen tekopäivästä,

- neuvosto voi määräenemmistöllä päättää asiasta toisin edellisessä luetelmakohdassa tarkoitetun ajan kuluessa.

8 artikla

Loppusäännökset

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Sitä sovelletaan 1 päivästä tammikuuta 1996.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 22 päivänä huhtikuuta 1996.

Neuvoston puolesta

W. LUCHETTI

Puheenjohtaja

(1) Lausunto annettu 27 päivänä maaliskuuta 1996 (sitä ei ole vielä julkaistu virallisessa lehdessä)

(2) EYVL N:o L 179, 7.8.1972, s. 1

(3) EYVL N:o L 151, 15.6.1990, s. 1

LIITE I

>KAAVION ALKU>

>KAAVION LOOPU>

LIITE II

Määritelmät

Tässä asetuksessa tarkoitetaan:

- `Vesiviljelyllä` vesieliöiden, erityisesti kalojen, nilviäisten, äyriäisten ja vesikasvien, viljelyä. Viljely edellyttää tuotannon lisäämiseksi toteutettavaa toimintaa, kuten säännöllistä kannan täydentämistä, ruokintaa ja petoeläimiltä suojelua. Edelleen se edellyttää viljellyn kannan yksityistä tai yhteisomistusta tai sopimusjärjestelyihin perustuvia oikeuksia viljeltyyn kantaan. Tilastotarkoituksiin vesieliöt, jotka pyydetään ne koko kasvatuskauden ajan omistaneen luonnollisen tai oikeushenkilön toimesta, lasketaan vesiviljelyyn kuuluviksi, kun taas yhteisön joko aiheellisin luvuin tai ilman niitä pyytämät vesieliöt lasketaan kalastussaaliiseen kuuluviksi.

- `Makealla vedellä` erityisesti jokien, järvien, lampien, altaiden ja vastaavien alueiden vettä, jonka suolapitoisuus on jatkuvasti erittäin pieni.

- `Muulla vedellä` vettä, jonka suolapitoisuus ei koko vuoden ajan ole erittäin pieni. Suolapitoisuus voi olla jatkuvasti suuri (esimerkiksi merivesi), tai se voi olla altis kausivaihteluille (esimerkiksi vuoroveden tai vuodenaikojen vaikutus).

- `Merivedellä` vettä, jonka suolapitoisuus on suuri ja joka ei ole altis merkittävälle vaihtelulle.

- `Murtovedellä` vettä, jonka suolapitoisuus on tuntuva, mutta ei jatkuvasti suuri. Suolapitoisuus voi vaihdella huomattavasti makean tai meriveden vaikutuksesta.

- `Vesiviljelytuotannolla` lopulliseen kulutukseen tarkoitettua tuotantoa, jossa käytetään laajamittaisen tai tehoviljelyn tekniikoita, sekä vesikasvien tuottamista teollisiin tarkoituksiin. Mukaan eivät kuulu kalanpoikasten kasvatusaltaiden tuotos tai tuotteet, joita edelleen käytetään vesiviljelytuotannossa. Eläintuotteiden osalta tuotanto on ilmoitettava elopainotonneina ja vesikasvien osalta märkäpainona.

LIITE III

Vesiviljelytuotteet, joiden osalta on toimitettava tuotantoa koskevat tiedot

>

TAULUKON PAIKKA>